Kameel Stoepstorie: Melktert – De Oude Huize and our new chapter at Kameel Huise tussen Treine en tussen Spore
Posted on February 21, 2018 August 11, 2019 by deoudehuizeyard
Kameel Stoepstorie: Melktert
Hier by De Oude Huize het ons ons eie melktertstorie om te vertel.
Elke storie het 'n begin en hierdie ene begin jare gelede toe ek in 1978 skoolgehou het in Port Elizabeth.
Die Edward Hotel se binnehof, Die biblioteek, Duncanstraat huise, en weer die biblioteek.
Die pragtige St Georges park was net 'n paar meter van my woonstel af en was ek bevoorreg om 'n see uitsig te hê, maar so ook die baie bekende Havelockstraat wat 'n paar winkels gehad het onderandere 'n tuisnywerheid. So staan ek eendag in die einste winkel en kyk wat ek kan aankoop vir die tee by my vriendin wat in Prospect Hillstraat gewoon het. Net so om die hoek van die pragtige St Mary's Church.
Terwyl ek nog so tussen die koeke en die terte dinge bespiegel kom 'n Oompie nader geloop, maar ek gaan my gang en toe ek hand uitsteek in die rigting van die melkterte toe vertel hy my sy melktert storie.
"Niggie ek koop toe mos ook so 'n melktertjie om huis toe te neem. Die dametjie vra een of twee en ek is 'n man wat gulhartig is so ek stem in vir twee. Die ruilhandel vind plaas geld vir tert en daar stap ek uit. Dit voel vir my al asof ek 'n paar spoelklippe in die sak het, maar ek gaan vroulief beindruk. Terwyl ek nou my motor se neus so in die rigting van die huis druk wonder ek darem oor die tertjies wat nou saam met my oppad huis toe is. Hulle roep my naam en nooi my om tog net so 'n stukkie verleiding te proe voordat ek by die huis kom. Ek het die pad langs die rivier gekies om my huis toe te vat dus was daar min verkeer. Ek maak toe 'n plan en proe so 'n happie . . . . wat 'n skok . . . daar was geen verleiding in daardie terte nie. Ek het die kar se deur oop gemaak en die tert laat rol en ek is oortuig hulle het tot binne in die Baakensrivier gerol sonder om enigsins vorm te verloor".
De Oude Huize se melktertstorie begin by tienuur vanoggend toe ons Nederlandse gaste vanaf die Drakensberg arriveer. Nou moet julle besef die vorige nag se gaste borsel nog tande na ontbyt. So doller dan 'n afkop hoender hardloop ons rond en die Nederlanders soek 'n badkamer – wil net noem daar is ses van hulle.
Uiteindelik is die vorige nag se gaste by die hek uit en die Nederlander koek vir 'n wyle in een kamer terwyl ons die ander kamers poleer en suig en pof en tof om reg te kry. Ek moet byvoeg ek floreer nie wanneer dinge bietjie vinnig gaan nie!.
In die proses vergeet ek om beskuit te bak, ek vergeet om 'n happie vir 4 uur koffie te bak. Hennie bring uitkoms en gooi ons kar se wiele in trurat en jag SPAR toe. Op TV sê die oompie mos hul bakery is so goed. Ek stel voor hy kyk vir 'n melktert – so een soos in die brosjure – 'n outydse melktert van een of ander tannie.
Binne 20 min is hy uit en tuis. Hy het die laaste melktert gekry.
Die gaste sit aan vir koffie en koek en ek haal die tert van verleiding uit die dekseltjie bak . . glo vir my as die Baakensrivier naby was sou die ding ook gerol het. Dis in 'n tinfoelie pannetjie met baie deeg en min vulsel. Die kalf is in die put ek kerm en verduidelik al die asprekte van 'n ordentlike melktert en begin die affêre te sny. Die kors splinter is fladers en die tert breek waar dit nie veronderstel is om te breek. Ons lig die ding uit sy tinfoelie houer en sit dit in 'n diepbord en probeer weer. Groot genade kry ons ses stukkies uit die dingetjie. Ons skarrel om tee en koffie te bedien en dan neem Hennie die bordjies met tert in en . . . .
Ek weet nou nie mooi wat gebeur het nie maar een stuk was seker so moeg vir my afbrekende kommentaar dat hy of dit mag ook 'n sy wees besluit om uit die bordjie te spring en karplaks op die vloer te land.
Ons altwee staan verstom . . daar was net 6 stukkies
Gelukkig onthou ek dat ons vroeër die dag so 'n ou versnapperingtjie geëet het en daar 'n stukkie "bêre vir later" oorgebly het.
Vandag bly ons op Kameel en die melktert is steeds 'n gunsteling hier in die dorre Noordwes.
Noodeloos om te sê ek is nou verantwoordelik vir enige tuisgebak!
Groetnis tot 'n volgende keer
Categories#smalltown, Accommodation, Afrikaans, De Oude Huize Yard, Harrismith, Melktert, Port Ellizabeth, Stoepstories, Uncategorized
4 Replies to "Kameel Stoepstorie: Melktert"
Skoenmaker hou jou by jou lees
Heerlik gelag oor jou springende melktert!! 😄 Altyd lekker om jou vertellings te lees..!! Baie dankie.. Goed vir die gees..!!, 💗 Glo jou koskaste is nou elke dag propvol!! 🥧🍰 Groete!! 😘